謝邵德稱示淳熙聖孝詩
作者：楊萬里
朝代：宋

paragraphs: 古人浪語筆如椽，何人解把筆題天。
崑崙爲筆點海水，青天借作一張紙。
作商猗那周皇矣，廷尉簿正邵夫子。
淳熙聖孝貫三光，題大如天誰敢當。
夫子一洒金玉章，銀河吹笙間琳琅。
吉甫奚斯鴻雁行，彼何人哉唐漫郎。
夜來玉蟲雜金粟，老夫春寒眠不足。
起來拾得聖孝詩，燈花阿那聖得知。